b'\n_START_ARTICLE_\nNeilikat\n_START_SECTION_\nMytologia\n_START_PARAGRAPH_\nAntiikin Kreikassa tunnettiin taru neilikoiden synnyst\xc3\xa4. Sen mukaan mets\xc3\xa4styksen jumalatar Artemis rakastui paimeneen. Kerran oikukas jumalatar kuitenkin raivon puuskassa repi paimenen silm\xc3\xa4t irti ja heitti ne maahan. N\xc3\xa4ist\xc3\xa4 silmist\xc3\xa4 kasvoivat tarun mukaan ensimm\xc3\xa4iset neilikat._NEWLINE_Saksassa neilikkaa kutsuttiin hedelmiens\xc3\xa4 muodon vuoksi aikoinaan naulakukaksi (N\xc3\xa4gelein, nyky\xc3\xa4\xc3\xa4n Nelke). Sit\xc3\xa4 pidettiin Kristuksen ristiinnaulitsemisen symbolina. Mariaa ja Jeesus-lasta esitt\xc3\xa4viss\xc3\xa4 madonnamaalauksissa esiintyy usein karmiininpunainen neilikka. Valkoinen neilikka symboloi Marian neitsyytt\xc3\xa4. Renessanssiaikana kukka oli mukana kihlajaiskuvissa. Ranskassa punainen neilikka oli rojalistien tunnus, my\xc3\xb6hemmin sosiaalidemokraattien monissa maissa - ja valkoinen neilikka Saksan kristillisdemokraateilla. Turkissa ja Kaukaasiassa neilikoita pidet\xc3\xa4\xc3\xa4n onnen symboleina, joita on kuvattu esimerkiksi matoissa.'